'Friends'-akteur (59) sterf | Maroela Media
'Friends'-akteur (59) sterf
James Michael Tyler in 2013. (Foto: Giulio Marcocchi/Getty Images via AFP)
James Michael Tyler, bekend vir sy rol as die koffiewinkelbestuurder Gunther in die Amerikaanse sitkom Friends, is Sondag in die ouderdom van 59 dood.
Volgens 'n woordvoerder, Toni Benson, het Tyler sy stryd teen kanker verloor en hy is in sy huis in Los Angeles dood.
"Die wêreld het hom as Friends se Gunther (die sewende 'vriend') geken, maar Michael se geliefdes ken hom as 'n akteur, musikant, kampvegter vir kankerbewustheid en 'n liefdevolle eggenoot," het Benson in 'n verklaring gesê.
Tyler het in ongeveer 150 episodes oor al tien seisoene van dié geliefde sitkom uit die 1990's gespeel. Gunther het as kelner en bestuurder van die koffiewinkel, Central Perk, gewerk en het regdeur die reeks 'n ogie op Rachel, vertolk deur Jennifer Aniston, gehad.
Benson onthou Tyler as iemand wat lief was vir lewendige musiekkonserte, hy was 'n vurige ondersteuner van die Clemson Tigers en het hom dikwels in prettige oomblikke en onbeplande avonture begewe. "As jy hom een ​​keer ontmoet het, het jy 'n lewenslange vriend gemaak."
Tyler het ook sy verskyning in 'n aantal ander reekse gemaak, soos Scrubs, Sabrina the Teenage Witch en Modern Music.
Warner Bros. TV beskou Tyler se afsterwe as die "verlies van 'n geliefde akteur en 'n integrale deel van ons Friends-familie".
Maroela Media het vroeër berig dat Tyler in Junie op NBC se Today Show gesê het dat hy in September 2018 met gevorderde prostaatkanker tydens 'n roetine-ondersoek gediagnoseer is. Die kanker het sedertdien na sy bene versprei en hy kon nie meer loop nie.